جانتیق
بادی-بادی گیریفتار، حامام-حامام ایچینده، خلبیر سامان ایچینده،
دوه دللکلیک ائلر، کؤهنه حامام ایچینده. قاریشقا شیللاق آتدی، دوهنین
قیچی سیندی. حامامچینین طاسی یوخ، بالتاچینین بالتاسی یوخ، اوردا بیر تازی
گؤردوم، اونون دا خالتاسی یوخ. عومرومده چوخ شیلاشی یئمیشم، هئچ بئله
یالان دئمهمیشم. گونلرین بیر گونونده، مممد نصیر طینینده، بیری
وار ایدی، بیری یوخ ایدی، اللهدان باشقا هئچ کیم یوخ ایدی. وار-یوخ بیر پادشاه
وار ایدی. بو پادشاهین هئچ اوشاغی اولمازدی. پادشاه چوخ-چوخ نذیرلر
وئردی، دوعالار یازدیردی، اوشاغی اولمادی کی، اولمادی. بیر گون پادشاهین قاپیسینا
بیر درویش گلیب، بیر قسیده دئدی. پادشاه اونا خلت وئردی. درویش
گؤردو کی، پادشاه چوخ فیکیرلیدی، دئدی:
- ائی پادشاه، نییه بئله فیکیرلیسن؟
پادشاه دئدی:
- بابا درویش، منیم هله بو یاشیما قدر هئچ اوشاغیم اولماییب.
بیلمیرم من اؤلندن سونرا بو دؤولت کیمه قالاجاق. منیم یئریمده
کیم اوتوراجاق.
درویش بیر آلما چیخاردیب پادشاها وئردی، دئدی:
- پادشاه ساغ اولسون، گئجه هرمخانایا گئدنده بو آلمانین یاریسین
سن یئیرسن، یاریسین دا آروادینا وئررسن. بوندان سونرا یقین
اوشاغین اولار.
بلی، درویش گئتدی. گئجه پادشاه هرمخانایا گئدیب، آلمانین یاریسینی
اؤزو یئدی، یاریسین دا آروادینا وئردی. بلی، آرادان دوققوز آی، دوققوز
گون کئچدی، پادشاهین آروادی یوکون یئره قویدو. آروادین بیر اؤلو اوغلو
اولدو. پادشاها خبر گئتدی کی، قیبلهی-عالم ساغ اولسون، بیر اوغلون اولوب،
آنجاق اؤلودو. پادشاه قوصّهلندی، اؤز-اؤزونه دئدی: گؤر منیم نئجه بختیم
یوخدو کی، آخیردا اوشاغیم اؤلو اولدو. یئنه خبر گتیرنلره موشتولوق
وئردی. پادشاه بورادا اؤز فیکرینده اولسون، سنه کیمدن دئییم، پادشاهین
آروادیندان. ائله کی، اوشاق آنادان اولدو، آرادان بیر آز کئچندن سونرا
آرواد بیر دامار دا دوغدو. ماما گؤردو کی، اؤلو اوشاغین دؤشو یاریقدی.
تئز داماری گؤتوروب اونون دؤشونده اولان یاریغا قویدو، اوشاق آسقیریب دیریلدی.
او ساعت پادشاها خبر گئتدی کی:
- قیبلهی-عالم ساغ اولسون، ماما اوشاغی دیریلتدی.
پادشاه چوخ شاد اولدو. خبر گتیرنلره حدّیندن آرتیق موشتولوق
وئردی. بلی، اوشاغین آدین جانتیق قویدولار.
آردین اوخو....
urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab